ועדת החינוך, התרבות והספורט, כנסת 16, פרוטוקול מספר 80, 2003-09-30 09:00

חברי הוועדה: אורי אריאל מוחמד ברכה גילה גמליאל איוב קרא יוסי שריד יולי תמיר

מוזמנים: רונית תירוש מנכ"לית, משרד החינוך, התרבות והספורט צבי הנדל סגן שרת החינוך, התרבות והספורט אדי הרשקוביץ סמנכ"ל למינהל כלכלה ותקציבים, משרד החינוך מאיר קראוס מנהל המינהלת לשוויון בחינוך, משרד החינוך מרים ענבי טלוויזיה חינוכית ד"ר יאיר סמוכה סגן סמנכ"לית המינהל הפדגוגי, משרד החינוך שמחה שניאור סמנכ"ל ומנהל מינהל הפיתוח ציון שבת מנהל אגף בכיר, משרד החינוך אורי שוסטרמן רפרנט אגף תקציבים, משרד האוצר יוסף וסרמן מזכ"ל הסתדרות המורים רן ארז יו"ר ארגון המורים ברכה מציאל יו"ר המחלקה הפרופסיונלית, ארגון המורים אייל בן-זאב מועצת תלמידים ונוער ארצית רן לי-און מועצת תלמידים ונוער ארצית ד"ר יצחק קדמן מנכ"ל המועצה לשלום הילד ישראל נדיבי סמנכ"ל מרכז המועצות האזוריות אילן שדה יו"ר ועדת החינוך, מרכז המועצות האזוריות רקפת כץ החברה להגנת הטבע לורן פוריס התנועה ליהדות מתקדמת

קצרנית: הפגיעה בתקציב החינוך

אילן שלגי: אני רוצה לברך את שרת החינוך, התרבות והספורט, את חברת הכנסת לימור לבנת, את סגן השרה, חבר הכנסת צבי הנדל, את חברי לוועדה, את מזכ"ל הסתדרות המורים, מר יוסי וסרמן, את יו"ר ארגון המורים, מר רן ארז, את ד"ר יצחק קדמן, מנכ"ל המועצה לשלום הילד.

אילן שלגי: בשבוע שעבר נפגשתי עם השרה ושמעתי את הדברים שכעת כתובים פה לפנינו.

אילן שלגי: אני חושב שחברי לוועדה יודעים שלא תמיד אני רואה את הדברים עין בעין עם שרת החינוך, התרבות והספורט, אבל הפעם, דומני, שכמעט בכל הפרטים אני מסכים עם דבריה ועמדתה.

אילן שלגי: יש לי הרושם, למרות שנמצא פה נציג נכבד של האוצר, שבסופו של דבר שר האוצר יצטרך לבוא לוועדת החינוך והתרבות של הכנסת, כדי לשכנע אותי ואת חברי הוועדה להצביע בעד התקציב.

לימור לבנת: אני רוצה לסקור כאן את תקציב המדינה בכל מה שנוגע למשרד החינוך, התרבות והספורט כפי שהממשלה אישרה אותו בהתנגדותי לפני שלושה שבועות.

לימור לבנת: הנושאים שמובאים בספר התקציב מעולם לא נדונו קודם לכן עם מי מהנהלת משרד החינוך, הם הונחתו על שולחננו.

לימור לבנת: המנכ"לית הוזמנה לשמוע על קיומם באוצר מסגנית ראש אגף תקציבים באוצר, יעל אנדורן, שעה לפני מסיבת העיתונאים של שר האוצר, וגם אז היא לא קיבלה את זה בכתב.

לימור לבנת: אני עצמי ראיתי את החומר הזה בטיסתי עם ראש הממשלה להודו.

לימור לבנת: לקח לאנשים במשרד יומיים או שלושה כדי לפענח את מה שמופיע שם, כי האוצר בכישרון רב הצליח להחביא ולהסתיר חלק מהשינויים והקיצוצים התקציביים בתוך כל מיני סעיפים.

לימור לבנת: מדובר בהליך לא תקין ולא ראוי.

לימור לבנת: כך היה מקובל בממשלות קודמות תחת שרי אוצר אחרים, אבל השנה זה הגיע לשיאים שלא ידענו כמותם.

לימור לבנת: לא קרה מצב שלא דיברו איתנו רבע מילה קודם לפני כן.

לימור לבנת: אגב, זה לא המשרד היחידי שלא דיברו איתו, גם לא דיברו עם משרדים אחרים.

לימור לבנת: אני רוצה להתחיל בהחלטות שמופיעות שם.

לימור לבנת: החלטה 779: איחוד מחוזות חיפה והצפון.

לימור לבנת: ההחלטה הזאת לא נבחנה לגופה מעולם, אבל היא ניתנת לביצוע.

לימור לבנת: החלטה 782: מכסות פורשים בפרישה מוקדמת.

לימור לבנת: מגבילים את המספר ל-400 עובדי הוראה.

לימור לבנת: מדובר על עובדי מדינה.

לימור לבנת: אני בשנתיים וחצי האחרונות ניהלתי מאבק מול האוצר להגדיל את מכסות הפורשים בפרישה מוקדמת, כדי לאפשר למורים לצאת לפנסיה מוקדמת.

לימור לבנת: הצלחנו להגיע בשנה שעברה למכסה של 1450 פורשים בפרישה מוקדמת, מעבר ל400 חברי אירגון המורים העל-יסודיים.

לימור לבנת: כאן יש הקטנה כך שרק 400 מורים יכולים לפרוש.

4400: כל המורים שיצאו בשנה הבאה זה רק מטעמי בריאות.

אילן שלגי: אלה לא המקרים שבהם מורה צריך להשפיל את עצמו ולהזמין על עצמו חוות דעת שליליות.

לימור לבנת: כל מי שאנחנו רוצים שיצא כי הוא שחוק לא יוכל לצאת.

לימור לבנת: השנה היתה פרישה, כולל פיטורים, שלא היה כמוה מעולם.

לימור לבנת: בחודש מאי פרשו 1450 מורים פרישה מוקדמת, ועוד 250 נוספים פוטרו על ידי המשרד.

לימור לבנת: 400 מורים נוספים פרשו פרישה טבעית ולא נכנסו מורים חדשים בגינם.

לימור לבנת: פרישה או פיטורים של 1300 מורים נוספים נמנעו בגין תרומה של 45 מיליון מהסתדרות המורים.

לימור לבנת: לגבי המורים עובדי הבעלויות, 130 פרשו מרצון, עוד 450 פוטרו.

לימור לבנת: ארגון המורים העל-יסודי מנע פיטורי 400 מורים נוספים על ידי תרומה של 15 מיליון שקלים.

לימור לבנת: בסך הכל פרשו ופוטרו 2680 מורים לקראת שנת הלימודים תשס"ד.

לימור לבנת: זה מספר שלא היה מעולם.

לימור לבנת: באוצר לא מסתפקים במספר הזה, הם היו רוצים הרבה יותר.

לימור לבנת: המשמעות של כל מורה שפורש, בין אם הוא מפוטר ובין אם הוא פורש מרצון, היא קיצוץ שעות הוראה.

לימור לבנת: התוצאה של פרישת ופיטורי 2680 המורים האלה היתה קיצוץ של שעה לכל ילד בחינוך היסודי בשבוע, קיצוץ של 2.4 שעות בחטיבות הביניים וקיצוץ של פחות משעה בעל יסודי.

לימור לבנת: אני מתנגדת להחלטה על הקטנת מכסות הפרישה ל-400.

לימור לבנת: אני חושבת שמדובר בנזק עצום למערכת.

לימור לבנת: החלטה 796:

לימור לבנת: העדפה תקציבית לחינוך ביישובים חלשים.

לימור לבנת: זאת כותרת אורווליאנית שתחתה נכללו מספר נושאים.

לימור לבנת: החלת מודל תקצוב חדש על תלמידי החינוך העל יסודי זה משהו שדומה לתוכנית שושני.

לימור לבנת: אני מיניתי את ועדת שושני, בראשותו של שמשון שושני, שישבה 8 חודשים על המדוכה.

לימור לבנת: לאחר מכן ישב צוות יישום בתוך המשרד, בראשותו של מאיר קראוס.

לימור לבנת: רק לאחר כל אלה, ב-31 באוגוסט התחלנו ליישם את מודל שושני.

לימור לבנת: זה עדיין לא נבחן במבחן המציאות, מעבר לשלושת השבועות האחרונים.

לימור לבנת: אני חושבת שזה בלתי אחראי באמצעות החלטה של אגף תקציבים במשרד האוצר להנחית איזה שהוא מודל תקצוב חדש.

לימור לבנת: הדבר החמור הוא שהם קובעים כאן גם הפחתה של 150 מיליון שקל בשכר הלימוד לחינוך העל-יסודי.

לימור לבנת: זה מעבר לקיצוץ הרוחבי שנמצא בטבלאות.

לימור לבנת: בשנה הקודמת היה כבר קיצוץ של 50 מיליון שקל בעל-יסודי.

לימור לבנת: הקיצוץ הזה הוא בלתי נסבל כי הוא ייפול כנטל על הרשויות המקומיות, הוא ייפול על אותם ילדים חלשים שלא יכולים להרשות לעצמם לקבל את השעות.

לימור לבנת: אין לזה כל קשר להחלטה על מודל התקצוב, כי המודל של התקצוב לא בהכרח אומר שזה יעלה פחות.

לימור לבנת: שינוי נוסף הוא במודל מימון הסעות התלמידים.

לימור לבנת: האוצר מנחית עלינו טבלאות שמראות איך להסיע את התלמידים.

לימור לבנת: משרד החינוך מהווה "צינור" להעברת תקציב ההסעות לרשויות המקומיות.

לימור לבנת: זה כ-600 מיליון שקל בתקציב משרד החינוך.

לימור לבנת: אנחנו לא עושים עם זה שום דבר, אנחנו רק מעבירים לרשויות המקומיות על פי איזה שהוא מודל שנקבע.

לימור לבנת: האוצר לא קיים איתנו או עם הרשויות דיון, הוא פשוט קבע בטבלה.

לימור לבנת: על פי הטבלה 15 רשויות שהן נטולות מענק איזון לא יקבלו אגורה בהסעת תלמידים.

לימור לבנת: זה אומר שתלמידי נתניה, תלמידי חדרה ותלמידי ירושלים יצטרכו לנסוע בהסעה ציבורית.

לימור לבנת: אני אמרתי לשר האוצר שיקח את כל 600 מיליון השקלים או את כל 550 מיליון השקלים ויעביר אותם ישירות לרשויות.

לימור לבנת: משרד החינוך צריך לעסוק בחינוך, לא בהעברת תקציבים.

לימור לבנת: המודל שמוצע כאן הוא לא הגיוני, הוא לא מקובל על המשרד והוא לא נידון עם המשרד או עם הרשויות.

לימור לבנת: יש פה החלטה על מודל חדש להקצאת תקציב פיתוח של המשרד.

לימור לבנת: הדבר שעובד הכי יפה זה הנושא של הבינוי.

לימור לבנת: כשניסו להעביר את זה למפעל הפיס או לקחת PFI לא קרה כלום.

לימור לבנת: פתאום מחליטים על מודל חדש.

לימור לבנת: אפשר לדון על כל דבר, מותר להתייחס לכל שאלה, אבל מה שאסור זה להנחית איזה שהוא מודל תקצוב חדש שלא מקובל עלינו.

יולי תמיר: יש משהו לא תקין במדינה שבה שרה בכירה, בעלת מעמד במפלגתה ובממשלה, פועלת בדרך של אחרון חברי האופוזיציה: כותבת מאמרים ב"הארץ", באה לכאן ומדברת כנגד הממשלה.

יולי תמיר: נוצרה אנומליה בכך שחברים בכירים בממשלה באים ומלינים על חברים אחרים בממשלה בלי להתפטר.

יולי תמיר: מה עלינו לעשות במצב כזה?

לימור לבנת: יש אנומליה בדרך שבה התקציב הובא לממשלה והוצג או לא הוצג בפני המשרדים.

יולי תמיר: תצביעו נגדו, צאו נגד שר האוצר.

לימור לבנת: החלטה 819: ייעול השידור החינוכי והעברת ביצועו לטלוויזיה הישראלית ולרשות השנייה.

לימור לבנת: המשמעות של ההחלטה הזאת היא סגירת הטלוויזיה החינוכית.

לימור לבנת: אני זוכרת שישבתי כאן בוועדה והאשימו אותי שאני רוצה לסגור את הטלוויזיה החינוכית, מה שלא היה נכון.

לימור לבנת: אני אימצתי לפני שבועות אחדים את המלצות ועדת יאיר שטרן.

לימור לבנת: הוועדה הזאת הגישה המלצות איך לייעל את השידור בטלוויזיה החינוכית.

לימור לבנת: התחלנו בהליך של פרישה מוקדמת של עובדים.

לימור לבנת: מה שמביא פה האוצר זאת הצעה לסגור את הטלוויזיה החינוכית, ולראייה הוא מציע לקצץ את כל 90 מיליון השקלים מהטלוויזיה החינוכית.

לימור לבנת: אנחנו מתנגדים לכך.

אילן שלגי: אני מבין שהאוצר מנסה לכפות את דעת המיעוט בוועדת שטרן בדרך של החלטת ממשלה.

לימור לבנת: ממש ככה.

יוסי שריד: זה תקציב 0.

לימור לבנת: כן.

לימור לבנת: סעיף חמישי: בניית כיתות, או במדוייק יותר – אי בניית כיתות.

לימור לבנת: בתקציב הפיתוח של משרד החינוך ל-2004, יש 0 התחלות בנייה.

לימור לבנת: זאת בנוסף לעובדה שמשרד האוצר מנע בניית 1000 כיתות ב-2002 וב-2003 בשיטת PFI, בניגוד להחלטת ממשלה מפורשת מ-2001 ובחוסר סמכות.

לימור לבנת: נוצר חסר שהוא בלתי סביר ובלתי נסבל בכיתות לימוד.

לימור לבנת: אנחנו מדברים על חסר של כ-4000 כיתות לימוד.

לימור לבנת: המשמעות היא שלקראת תשס"ה נצטרך לרכוש קרוואנים שהם בלתי נסבלים מבחינת תנאי הלימוד בהם.

יוסי שריד: איך האוצר מסביר את זה?

לימור לבנת: המשך הבנייה הקיימת ישנה, אבל אין התחלות בנייה.

לימור לבנת: תקציב הבטיחות ב-2003 היה 0 וב-2004 גם 0.

לימור לבנת: התקציב של חידוש מבנים שהיה ב-2001 120 מיליון שקל וקוצץ ל-90 מיליון ואחרי זה ל-45 מיליון, עמד ב-2003 על 0.

לימור לבנת: לכל המבנים הישנים שדורשים שיפוץ אין אגורה אחת תחת בטיחות או תחת חידוש מבנים, כי משרד האוצר ביטל את התקנות האלו.

לימור לבנת: יש קיצוץ של 150 מיליון שקל בשכר הלימוד לעל-יסודי, שמתוכו 50 מיליון הוא ב-2004.

לימור לבנת: יש עוד קיצוץ של 50 מיליון שקל בהסעות מתוך ה-600 מיליון שקל.

לימור לבנת: בשנת 2002 החליטה הממשלה על קיצוץ נוסף בשנת 2004, וב-2003 הוחלט על קיצוץ של 2 אחוז נוספים.

לימור לבנת: אנחנו עומדים בקיצוץ של מיליארד 300 מיליון שקל בחינוך, בתרבות ובספורט, כשמתוכו כמיליארד 150 מיליון בחינוך והיתרה בתרבות ובספורט.

לימור לבנת: התרבות נמצאת בקריסה שלא היתה כמוה.

לימור לבנת: אני חושבת שהוועדה צריכה לייחד דיון רק לנושא התרבות.

יוסי שריד: למה צריך כל כך הרבה פקידים במשרד האוצר?

לימור לבנת: אני לא יודעת.

לימור לבנת: 5436 העובדים במשרד האוצר כוללים 10 מנכ"לים.

מוחמד ברכה: הנאום הזה של שרת החינוך היה צריך להיות בממשלה.

לימור לבנת: נשאתי את הנאום הזה בממשלה.

לימור לבנת: במשרד המשפטים יש 2873 עובדים, במשרד הרווחה 3640 עובדים, במשרד החקלאות 1319 עובדים.

לימור לבנת: במשרד החקלאות יש רק 400 עובדים פחות מאשר במשרד החינוך.

לימור לבנת: זה הגיוני?

לימור לבנת: לא.

לימור לבנת: במשרד התחבורה יש 1086 עובדים.

אילן שלגי: משרד הביטחון חסוי?

לימור לבנת: לא.

לימור לבנת: במשרד הביטחון יש 1859 עובדים.

לימור לבנת: העסקת כל 1733 עובדי מטה המשרד עולה למשרד 443 מיליון 300 אלף שקלים.

לימור לבנת: בואו נניח שעל פי טענת שר האוצר אנחנו נפטר את כל הפקידים במשרד החינוך, האם אז נקבל את מלוא הקיצוץ שנדרש מאיתנו?

לימור לבנת: לא.

לימור לבנת: הטענה היא טענה מופרכת.

לימור לבנת: נתייעל ככל שנתייעל, נפטר ככל שנפטר, נצמצם ככל שנצטמצם, אבל זה לא מה שיביא לחיסכון משום שזה החלק הקטן בתוך תקציב משרד החינוך.

לימור לבנת: 443 מיליון שקלים מתוך 24 מיליארד וחצי זה בוודאי לא עקב אכילס של המערכת, למרות שאנחנו בוחנים את זה ומטפלים גם בזה.

לימור לבנת: על פי המיון הכלכלי של תקציב משרד החינוך, שכר המורים הוא כמעט 18 מיליארד שקל, שכר השילטון המקומי מסתכם ב-3 מיליארד 300 מיליון שקלים, שכר אחר מסתכם ב664 מיליון שקל, שכר עובדי המשרד זה 443 מיליון שקלים ויתר התקציב זה קניות.

לימור לבנת: מכיוון שהקיצוץ מתבטא ב1.2 מיליארד שקלים בתקציב החינוך, אז גם אם נפטר את כל עובדי המטה, שזה לא דבר סביר, נקבל רק 443 מיליון שקל.

אילן שלגי: את אמרת שההחלטה בדבר איחוד מחוזות ניתנת לביצוע.

אילן שלגי: כמה יחסוך איחוד מחוזות חיפה והצפון ואולי גם תל-אביב והמרכז?

אילן שלגי: האם זה מעשי?

לימור לבנת: מחוזות משרד החינוך בראיה שלי הם הכרחיים.

לימור לבנת: אי אפשר לשלוט על מערכת כל כך גדולה של מיליון 700 אלף תלמידים וכמעט 4000 בתי ספר בלי שתהיה חלוקה מסויימת.

לימור לבנת: החלוקה צריכה להיות חסכונית, היא צריכה להיות יעילה, אבל ביטול המחוזות משמעו שהכל יתנהל מלמעלה בלי שום מגע עם השטח.

לימור לבנת: אני חולקת על כך מכל וכל, אני חושבת שזאת גישה שאיננה נכונה לא מהבחינה הפדגוגית ולא מהבחינה הניהולית.

לימור לבנת: גם אם נבטל את כל המחוזות, האיחוד של שני המחוזות נותן חיסכון של 20 משרות.

לימור לבנת: מאיפה מזה מגיעים לקיצוץ של 1.2 מיליארד?

לימור לבנת: אני לא יודעת.

לימור לבנת: זה אבסורד מוחלט.

לימור לבנת: אני חושבת שלמשרד האוצר אין שום זכות להטיף למשרד החינוך על התייעלות וחיסכון.

לימור לבנת: קודם כל שיתחיל מבית, אחר כך שיבוא למשרד החינוך.

גילה גמליאל: עדיין לא.

לימור לבנת: אני צירפתי כאן את מכתבו של המשנה ליועץ המשפטי לממשלה, יהושע שופמן, שבו הוא כותב דברים קשים למשרד האוצר על הדרך בה הוא ניהל את הדברים.

לימור לבנת: היתה כאן הצעת פשרה, שגם אותה צירפתי לכאן, שהאוניברסיטאות מוכנות לקבל על עצמן ניהול חד-קודקודי של המוסדות להשכלה גבוהה אבל בלי אותם תכתיבים מפורטים שאפילו חורגים מוועדת מלט שהאוצר מנסה להכפיף כאן.

לימור לבנת: האוצר לא הסכים לקבל את זה, הוא גם לא הסכים לקבל את הצעת הפשרה.

לימור לבנת: ההחלטה הזאת היא החלטה בלתי תקינה, היא גם לא יכולה להיות מבוצעת ומיושמת.

לימור לבנת: האוצר רוצה להכניס את ידו להחלטות בתוך המוסדות להשכלה גבוהה.

לימור לבנת: זו פגיעה קשה ביותר בחופש האקדמי, יתכן שזה גם מהלך בלתי חוקי.

לימור לבנת: תקציב משרד החינוך הוא השני בגודלו אחרי תקציב הביטחון.

לימור לבנת: רובו קשיח ולא ניתן לשינוי.

לימור לבנת: גם על פי האוצר, רק 3.7 מיליארד שקל מתוך תקציב משרד החינוך הם גמישים.

לימור לבנת: בתוך ה-3.7 מיליארד יש גם שכר, אבל השכר הזה לא מופנה לשכר המורים אלא לשכר תוכניות העשרה.

לימור לבנת: אם נאלץ לקצץ שם, נאלץ לקצץ חלק מתוכניות העשרה שנועדו לחלשים ביותר בחברה.

לימור לבנת: 600 מיליון מתוך 3.7 מיליארד זה הסעות.

לימור לבנת: 2 המיליארד שנשארו הולכים לתמיכה בתנועות הנוער, בחברה להגנת הטבע, ביד ושם, באכסניות נוער, ברשות העתיקות ועוד.

לימור לבנת: כבר קיצצנו במוסדות האלה.

לימור לבנת: אם נצטרך לקצץ עוד, המשמעות היא סגירה של חלק מהמוסדות.

לימור לבנת: אדוני היושב-ראש, הקיצוץ של 1.3 מיליארד שקל יביא לסגירת עשרות מוסדות תרבות ולקריסה של מערכת החינוך.

לימור לבנת: אנחנו הכנו כאן רשימה של האופציות לקיצוץ כזה גדול בתקציב.

לימור לבנת: אני רוצה לסיים בדברים של הכלכלן לסטר תורו מMIT, שאמר בכינוס המי"ל בשבוע שעבר את המשפט הבא: "אתם צריכים להמשיך להשקיע בחינוך ואסור לכם להשתמש בהוצאה הביטחונית כתירוץ לקיצוץ בחינוך, כי אז תפסידו.

לימור לבנת: ישראל חייבת להשקיע באוניברסיטאות הרבה יותר ממה שהיא משקיעה היום – בעיקר בהנדסה ובמדעים".

לימור לבנת: צריך להשקיע בחינוך כי זה הסיכוי היחידי שלנו.

צבי הנדל: אף על פי שלפני שנה וחצי אני וסיעתי היינו באופוזיציה תמכתי בגזירות הכלכליות שהשר סילבן שלום הביא כי ידעתי שהמצב הכלכלי גרוע.

צבי הנדל: בסופו של דבר השתכנעו חברי והצבענו בעד התקציב, למרות היותנו באופוזיציה.

צבי הנדל: הגזירות הכלכליות הנוכחיות הן ניצול ציני של האוצר ותפיסת טרמפ, כי הם יודעים שכמעט כל דבר אפשר להעביר.

צבי הנדל: בוויכוח הציבורי אנשי אגף התקציבים אמרו שהקיצוץ הוא רק בסדר גודל של 300 מיליון.

לימור לבנת: הם אמרו 280 מיליון.

צבי הנדל: בספרים שהם הוציאו זה מופיע כ-610 מיליון.

צבי הנדל: בפועל זה היה מיליארד וחצי.

צבי הנדל: זה נכון שאחר כך החזירו חלק מהכסף הזה, אבל זה עדיין נשאר יותר ממיליארד.

צבי הנדל: צר לי שאנחנו משחקים פה לידי האופוזיציה, אבל יש רגעים בחיים שאנחנו צריכים לחשוב ראייה ממלכתית נטו.

צבי הנדל: זאת הסיבה שהפעם אני לא אתמוך בתקציב.

צבי הנדל: זה רגע בחיים שאתה חייב לומר לעצמך את האמת.

צבי הנדל: מדובר כאן בסגירה של אותם מוסדות קטנים שעושים מינוף בלתי רגיל בתקציב הקטן שהם מקבלים ממשרדי הממשלה בכל מיני נושאים חינוכיים שהם הנשמה או נשמת אפה של העשייה מחוץ לחינוך פורמאלי.

אילן שלגי: אין לי אלא להזדהות כחבר בסיעה שהיא בקואליציה עם דבריו של סגן השרה.

מוחמד ברכה: אנחנו נראה איך תצביעו.

לימור לבנת: אני לא אצביע בעד התקציב בצורתו הנוכחית.

איוב קרא: אני מסכים לכל מילה שאמרה השרה.

איוב קרא: אני חושב שיש כאן קונסנזוס לגבי הביקורת.

איוב קרא: אני מאמין שצריך לעשות עבודה יסודית וקולקטיבית, כדי להביא לשינוי בגזירות האלו.

איוב קרא: המרגיז ביותר זה חוסר ההתייעצות.

איוב קרא: איך יכול להיות שמשרד האוצר מחליט לסגור את הטלוויזיה החינוכית מבלי להתייעץ עם משרד החינוך?

איוב קרא: רשויות כמו חדרה ונתניה חתמו חוזים עם חברות הסעות.

איוב קרא: איך מתמודדים עם ביטול ההסעות?

איוב קרא: אני לא בטוח שלהעביר את הכסף של ההסעות ישירות ממשרד האוצר לרשויות זה דבר חכם.

איוב קרא: בזמנו העברנו הצעת חוק שאמרה שזה כסף "צבוע", שאי אפשר לגעת בו.

איוב קרא: צריך לקרוא לשר האוצר לפה, להביא לפה את פקידי האוצר.

איוב קרא: צריכים לשמוע את אלה שממונים על משרד החינוך, כי זה בעיני המשרד הכי חשוב.

איוב קרא: זה אבסורד לשמוע ש"הגידול הטבעי" לא בא לידי ביטוי בתקציב.

איוב קרא: זה לא יעלה על הדעת.

איוב קרא: אני לא אצביע בעד התקציב במתכונתו הנוכחית.

לימור לבנת: מעבר לכל הדברים שהזכרתי כאן, נצטרך לפטר אלפי מורים.

יולי תמיר: החינוך זה ציפור הנפש שפוגעים בה והורסים אותה.

יולי תמיר: נראה לי שזה רק קצה הקרחון, כי אני מניחה שמה ששמענו כאן מפי השרה קורה בכל משרדי הממשלה.

יולי תמיר: התקציב הזה נבנה כולו כחלטורה.

יולי תמיר: אנחנו נכנסים לדיון בתקציב במצב בלתי אפשרי.

יולי תמיר: נוצרה פה אנומליה שלטונית.

יולי תמיר: מה היא האנומליה השלטונית?

יולי תמיר: חברי הקואליציה וחברי הממשלה עושים את מלאכתה של האופוזיציה אפילו טוב יותר מהאופוזיציה.

יולי תמיר: השרה נתנה פה נאום אופוזיציוני מובהק.

יולי תמיר: אין דמוקרטיה כזאת שבה גם המשלה וגם האופוזיציה מוחות, ואחר כך עולם כמנהגו נוהג.

יולי תמיר: לחברי הממשלה יש אחריות לא רק מיניסטריאלית אלא גם מוסרית.

יולי תמיר: אנחנו חייבים לקבל החלטה, שבוודאי שלי כחברת אופוזיציה קל לקבל, שלא תהיה הצבעה בעד התקציב לא רק לגבי מהותו אלא גם לגבי דרך קבלתו.

יולי תמיר: זאת הפקרות שלטונית.

יולי תמיר: אתם, חברי הממשלה, לא יכולים לכתוב מאמרים בעיתונות כמו חברי אופוזיציה או למחות כמו אופוזיציה, אתם יכולים או לעשות או להתפטר.

יולי תמיר: אין עמדת ביניים.

יולי תמיר: כולם יושבים פה ואומרים שהמצב חמור.

יולי תמיר: כשנגמרת הישיבה הקואליציה חוזרת לשולחנה, האופוזיציה חוזרת לשולחנה והמערכת ממשיכה להישחק.

לימור לבנת: זה לא נכון, יולי, כי אני נאבקת ונלחמת.

יולי תמיר: אבל זה המצב.

יולי תמיר: אני אומרת לך, גברתי השרה, שלא רק על עצם תקציב החינוך, אלא על עצם דרך הגשת התקציב היה ראוי שהשרים האחראים – ואני רואה בך שרה אחראית וטובה, שממלאת את תפקידה בצורה טובה מאוד – יקומו ויגידו שהם לא חברים בממשלה.

לימור לבנת: יולי, מה זאת אחריות?

לימור לבנת: אחריות זה לא להגיד שאני מתפטרת ומשאירה את הכל כמו שזה.

לימור לבנת: הרי קיצוץ של מיליארד וחצי יישאר גם אם יהיה שר אחר.

לימור לבנת: האחריות שלי היא להלחם ולהיאבק, כשאת זה אני עושה למרות שזה לא נוח לי.

יולי תמיר: האחריות היא לומר שצריך לפתוח את הדיון התקציבי על הקיצוצים שבו מהתחלה, לא לקבל שום הצעה שהתקבלה בהצעת התקציב האחרונה ובחוק ההסדרים האחרון כי זאת שערורייה רבתית.

יולי תמיר: הדיקטטורה של פקידי האוצר היא בלתי נסבלת.

יולי תמיר: מסתבר שיש שר אוצר, כשמולו יש אופוזיציה שכוללת גם את הקואליציה.

יולי תמיר: לא יכול להתנהל דיון תקציבי במצב הנוכחי.

יולי תמיר: אנחנו חייבים להתחיל את זה מהתחלה.

יולי תמיר: זאת האחריות שלכם, חברי הממשלה וחברי הקואליציה, להגיד באופן מאוד ברור לשר האוצר שהתרגיל הזה הפעם לא יעבוד.

גילה גמליאל: אני רוצה לגבות את השרה בדברים שהיא אמרה כאן היום.

גילה גמליאל: מדובר בקיצוצים בלתי נסבלים.

גילה גמליאל: ראינו את הפריבילגיה של מועדי ב' שניתנה לילדים ושהוכיחה את עצמה.

גילה גמליאל: אותם תלמידים שלא הצליחו במועד א' וניגשו למועד ב', הצליחו לעבור את הבגרויות במועד ב' ולהגיע למצב שהם יוכלו להשתלב באקדמיה ובמוסדות להשכלה גבוהה, מה שבסופו של תהליך יוצר מצב שהם יכולים להשתלב במעגל התעסוקה ולא להוות נטל על החברה.

גילה גמליאל: זה חלק מהדברים הראשונים שייאלצו לבטל במידה והקיצוצים האלה יתבצעו.

גילה גמליאל: בכל מה שקשור לחינוך יש הרבה דברים שצריך לעשות והרבה דברים שצריך לשפר.

גילה גמליאל: צריך לדאוג לשינויים מרחיקי לכת במעמד המורה במדינת ישראל.

גילה גמליאל: אני חושבת שכאן, כפי שאמרה השרה, יהיו שינויים.

גילה גמליאל: נכון להיום המצב הוא בלתי נסבל בהיבט של מורים שאחרי שחיקה של שנים לא ניתן לתגמל אותם ואין דיפרנציציה בשכר בינם למורים אחרים, מה שלא מעודד צעירים לכהן בתפקיד של מורה, שזה התפקיד הכי חשוב בעיני.

מוחמד ברכה: אני לא מחסידי ההפרטה בכלכלה, אבל גם לא מחסידי ההפרטה בתפקוד הממשלה.

מוחמד ברכה: אני לא יכול להגיד שמשרד האוצר הוא כזה וכזה ומשרד החינוך הוא כזה וכזה.

מוחמד ברכה: יש כאן ממשלה שנושאת באחריות קולקטיבית, כולל שרת החינוך.

מוחמד ברכה: הדברים שאמרה שרת החינוך הם דברים מאוד חשובים, אבל הם מתאימים לנאום של אופוזיציה.

מוחמד ברכה: אנחנו בוועדת חינוך עומדים מול הממשלה כולה.

מוחמד ברכה: אני חושב שהממשלה הזאת מובילה את החינוך לקטסטרופה.

מוחמד ברכה: החינוך הוא לא חברת נדל"ן, החינוך הוא ערך שלשמו קיימת מערכת שילטונית.

יוסי שריד: ליבי ליבי לשרה ולמנכ"לית, כי האוצר הביא אותן עד משבר.

יוסי שריד: יש בעיה גדולה, כי כאילו לא נאה לבקר את אנשי אגף התקציבים משום שהם פקידים.

יוסי שריד: בצד הקונספטואלי זה נכון.

יוסי שריד: הבעיה היא שנוצרה אטמוספירה באגף התקציבים במהלך השנים שהתנאי לקידום הוא אטימות מוחלטת לצרכים חברתיים.

יוסי שריד: אף אחד לא יתקדם שם אם הוא יבוא ויגיד שהוא שמע את שרת החינוך ויש משהו במה שהיא אומרת.

יוסי שריד: אם הוא יבוא ויגיד: חבר'ה, אני קיצצתי שם כהנה וכהנה ויש לי עוד כוונות לקצץ, אז הוא יתקדם בעבודה.

יוסי שריד: אין פה חשד בכשרים או עניין של התנפלות שווא.

יוסי שריד: כמובן שהאחריות היתה ועודנה של הממשלה.

יוסי שריד: הקיצוצים האלה מדהימים.

יוסי שריד: חשבתי שאני קצת מתמצא, אבל זה מעבר למה שידעתי.

יוסי שריד: לא ידעתי שתקציב הפיתוח של משרד החינוך עומד על 0.

יוסי שריד: לא צריך להסביר לאנשים שיושבים כאן מה המשמעויות של אי בניית כיתות חדשות.

יוסי שריד: מה הבעיה?

יוסי שריד: שזה התחיל בקול תרועה בכך שאמרו שמה שבנו עד עכשיו קטן עלינו.

יוסי שריד: קל להודיע על עשרת אלפים, אבל קשה לבנות גם 500.

יוסי שריד: כל סיוע שאנחנו יכולים להושיט כדי להציל את החינוך יינתן.

יוסי שריד: ממה אני דואג?

יוסי שריד: אני חושש שמי שיצא אידיוט מהעניין הזה זה אנחנו – בראש וראשונה אני, כי אני אידיוט מפורסם - כי מכל הקיצוצים הנוראיים האלה שהם בקנה מידה חסר תקדים יימצאו איזה 50 מיליון שקל ויגידו שזה הישג גדול.

יוסי שריד: אני חושב שהמחוייבות של הנהגת משרד החינוך צריכה להיות מחוייבות שלא תסתפק בפירורים ובעצמות.

יוסי שריד: צריך להביא בחשבון אמירה של השרה שהיא לא תוכל לשאת באחריות לחינוך.

יוסי שריד: זאת לא אמירה של מה בכך.

יוסי שריד: מה זה אומר?

יוסי שריד: שהשר הוא שר בלי אחריות, או האחריות היא בלי שר?

יוסי שריד: המאבק הזה הוא מאבק מאוד קשה.

יוסי שריד: אינני יודע להגיד ברגע זה גם מה הסיכויים שנשקפים להצלחתו, אבל צריך להבטיח לעצמנו שלא נסיים בפירורים ושלא נסיים בצידוק הדין על ידי כך שנריע לאיזה 50 מיליון שקל שייזרקו לכאן באמצעות התקציב או באמצעות אחת המפלגות.

יוסי שריד: אם יש מחוייבות כזאת, אז לוועדת החינוך יש השנה תפקיד מיוחד של מגן דוד אדום, מכבי אש, זק"א.

אורי שוסטרמן: אתמול התקיימה ישיבה בהשתתפות מנכ"לית משרד החינוך והממונה על התקציבים באוצר.

לימור לבנת: זאת הפעם הראשונה בחצי השנה האחרונה שהיתה ישיבה כזאת.

אורי שוסטרמן: ישיבות מקצועיות בדרג המקצועי מתקיימות לאורך כל השנה.

אורי שוסטרמן: בישיבה דובר על סכומים שאפשר לקצץ.

אורי שוסטרמן: לא קיבלנו נייר ממשרד החינוך בנוגע לרעיונות של המשרד.

אורי שוסטרמן: אני חושב שאת מרבית הקיצוץ אפשר לבצע בפעולות כאלו ואחרות של המשרד, שהן לא שעות לימוד.

אורי שוסטרמן: ברגע שנכנס לאיזה שהוא תהליך מקצועי של גיבוש תקציב אנחנו נעלה את הנקודות שאנחנו חשבנו עליהן, המשרד יעלה את שלו ונוכל להתכנס לקיצוץ הזה בלי הפחתה מאסיבית של שעות הוראה.

לימור לבנת: שר האוצר אמר שאפשר לקצץ בלי להפחית שעות לימוד.

אורי שוסטרמן: אפשר.

אורי שוסטרמן: אם בודקים מה שקרה אחרי כל הרעש של הקיצוצים לקראת תשס"ד, רואים שאחרי שניתן ה"גידול הטבעי" וניתנו תוספות לנושא שושני אין הפחתה בשעות התקן ביסודי ובחטיבת ביניים.

אורי שוסטרמן: אומנם אי אפשר להתכחש לזה שהיה גידול טבעי ו2% מרמת השירות ירד פר תלמיד, אבל סך השעות במערכת לא קטן.

לימור לבנת: זה לא נכון.

אורי שוסטרמן: נושא נוסף שהוזכר פה זה נושא הפיתוח, שמשום מה השרה נמנעה מלהזכיר שחלק גדול מההחלטות שהיו בתקציב הפיתוח הועברו משיקולים פנימיים של משרד החינוך לתקציב השוטף.

אורי שוסטרמן: זאת אחת הסיבות שאין כיתות בתקציב הפיתוח.

צבי הנדל: אתה מבין שמערכת החינוך כמעט התמוטטה.

צבי הנדל: אמרה השרה בקיצוץ הקודם שאין לה ברירה, היא צריכה לקחת מהבינוי כדי לא לסגור בתי ספר.

אורי שוסטרמן: לומר שקוצץ ספציפית בתקציב הפיתוח זה פשוט לא מדוייק.

לימור לבנת: נכון.

לימור לבנת: למה האוצר ביטל בניגוד להחלטת ממשלה בניית 1000 כיתות בPFI?

לימור לבנת: למה כל שנה היתה בנייה של 1500 כיתות במשרד החינוך.

לימור לבנת: .

אורי שוסטרמן: לא היתה בנייה של 1500 כיתות.

אורי שוסטרמן: היו שנים של 1400, היו שנים של 1200, היו שנים של 1000.

לימור לבנת: ומה השנה?

אורי שוסטרמן: אם משרד החינוך רוצה השנה כיתות, שיעביר כמו שהוא העביר בכיוון האחד לכיוון האחר.

לימור לבנת: כמה להעביר?

אורי שוסטרמן: 110 מיליון שקל.

לימור לבנת: ואז כמה כיתות יהיו?

אורי שוסטרמן: 650.

לימור לבנת: זאת אומרת שלא יהיו 1400 ולא 1200, אלא 650.

לימור לבנת: בשביל זה אני צריכה לקצץ 110 מיליון שקל מהתקציב?

אורי שוסטרמן: 227 כיתות נמצאות בתקציב 2004 שהתשלומים בגינן יוצאים.

אורי שוסטרמן: ההרשאה פשוט הוקדמה.

לימור לבנת: שקר וכזב.

לימור לבנת: אמרתי לשר האוצר שיש את ועדת יאיר-שטרן ואני מתנגדת לסגירה.

לימור לבנת: כל טענה אחרת היא טענה שקרית לחלוטין.

אורי שוסטרמן: יצא על זה סיכום דיון.

לימור לבנת: סיכום הדיון הוא שלכם, הוא חד-צדדי והוא לא נכון.

אורי שוסטרמן: אולי אני משקר, שר האוצר משקר ואביב משקר.

לימור לבנת: לא, אני משקרת.

אילן שלגי: הוא דיבר על התרשמותו.

לימור לבנת: משרד האוצר יכול לשלוח לכאן אחד משני השרים שיש שם ואני לא אצטרך להתעמת עם פקיד.

לימור לבנת: אם משרד האוצר שולח לכאן את הרפרנט, אני חושבת שלא נכון לומר שאני לא יכולה להביע את דעתי.

לימור לבנת: כאשר אומרים שהסכמתי לדבר שלא הסכמתי אני לא יכולה שלא להגיב.

אילן שלגי: אנחנו נקיים ישיבה נוספת שאליה יוזמן שר האוצר.

אילן שלגי: אם הוא יואיל לשלוח את השר במשרדו גם את זה נקבל, אבל לא למטה מזה.

רן ארז: אחרי ששמעתי את דברי שרת החינוך ואת דברי כל חברי הכנסת, כולל של סגן השר, כל מי שמוסיף גורע.

רן ארז: יש לנו עבודה שצריך להתחיל לעשות אותה.

יצחק קדמן: אני מתפלא על ההפתעה הגדולה שנשמעה פה מהקיצוץ במשרד החינוך.

יצחק קדמן: אם המדיניות היא מדיניות אנטי-ילדים לאורך כל הדרך, אז למה שהמדיניות תשתנה כשמגיעים לחינוך?

יצחק קדמן: כשעושים מה שעושים לקצבאות הילדים, כאשר מחליטים שמענק לידה הוא מבוטל או מקוצץ דרסטית אחרי הילד הראשון, כאשר פוגעים בילדים שלא יכולים להגיע לפנימיות יום, אז מה הפלא שמקצצים בחינוך?

יצחק קדמן: אני יודע שזאת ועדת החינוך, אבל שני חדרים מפה יושבת ועדת העבודה והרווחה.

יצחק קדמן: תשמעו מה הולך שם מבחינת פגיעות בילדים.

יצחק קדמן: אני מדבר על ילדים שעברו בבית גילוי אריות ואין כסף להוציא אותם מהבית, למרות שיש צו בית משפט, למרות שזה חיים או מוות.

יצחק קדמן: שמעתי פה שלא קיצצו שעות בשנים קודמות.

יצחק קדמן: כל מי שיש לו ילדים בבית ספר יודע שקיצצו שעות.

יצחק קדמן: יש פטנט חדש שאומרים להורים לשלם על השעות החסרות.

יצחק קדמן: עד היום הקיצוצים היו כאלה שעוד אפשר היה לסחוב.

יצחק קדמן: אני אומר את זה לא מתוך ניגוח, אלא מתוך רצון לקיים את המערכת.

יצחק קדמן: הגיע הזמן שתהיה מכה של פטיש במשקל 5 קילו כדי שהמערכת תתעורר.

צבי הנדל: לפי השיטה שלך ביטול ההסעות זה דבר טוב, כי הילד יגיע מאוחר יותר הביתה.

אילן שדה: אורי, נדמה לי שאתה ואני חתומים על אותו הסכם הסעות שאומר שהמועצות האזוריות משלמות 50%.

אילן שדה: זה עדיין תקף.

אילן שדה: איך יסיעו ילדים בדרום?

אילן שדה: אם לא תממן להם את הנסיעות הם לא יגיעו לבתי ספר.

אילן שדה: היית פעם בגן ילדים שנמצא בקרוואן ושכיבוי אש לא נותן לו אישור?

אילן שדה: מה זאת אומרת אין בינוי ?

אילן שדה: צאו איתנו לשטח, תראו באיזה תנאים לומדים.

אילן שדה: זורקים את הכל על הרשויות, אבל אין לרשויות.

אילן שדה: לא רק זה, גם מפעל הפיס הודיע שהוא לא יתן להם.

אילן שדה: אין מועדוני נוער, אין ספריות.

4400: אנחנו קיימנו אתמול פגישה בניסיון להבהיר להנהגת האוצר מה המשמעות של הקיצוץ.

4400: המבנה של תקציב החינוך בשונה מכל משרדי הממשלה האחרים בנוי כך ש-91% ממנו הוא תקציב קשיח כי הוא שכר.

4400: אם היינו רוצים לקחת את הקיצוץ בהיקף של כמיליארד שקלים ולתת אותו בפרופורציות דומות, היינו צריכים לקצץ 900 מיליון משכר המורים, קרי פחות שעות הוראה, פחות מורים במערכת.

4400: להיות הכי הגונים שבעולם אמרנו שניקח חצי מיליארד משכר מורים וחצי מיליארד מפעולות ותמיכות של המשרד.

4400: גם זה לא נתן שום היגיון.

4400: האוצר אמר שלא ניקח משכר מורים ושלא נפחית שעות.

4400: האוצר הציע 3 הצעות.

4400: הצעה אחת היא שנבטל את ההשתתפות של המשרד בתשלומי הורים.

4400: הם אמרו שעד לפני 5 שנים זה מה שהיה.

אילן שלגי: אני מנסה ליזום הצעה הפוכה.

4400: אמרתי שאני אביא את ההצעה הזאת לדיון בכנסת.

4400: בצורה הזאת יהיה מקור של 130 מיליון שקל לא על חשבון שעות הוראה.

4400: הדבר השני שהציעו זה לבטל את ההשתתפות שלנו בנושא שרתים, סייעות, מזכירים.

לימור לבנת: זה 3 מיליארד 300 מיליון שקל שאנחנו משלמים לשכר בשילטון המקומי.

4400: הם הציעו שאת הקיצוץ הזה נעשה דיפרנציאלי ביישובים חזקים.

4400: כששאלתי אם עיר כמו נתניה היא עיר חזקה, אמרו לי שמצבה של נתניה טוב מאוד ומותר לקצץ שם בהסעות ולהוריד השתתפות במזכירים, שרתים, פסיכולוגים, קב"טים וכו'.

4400: נאמר לי שהמשרד נותן מזה שנים רבות תקצוב לגן ילדים מ-11 ילדים ומעלה.

4400: איפה זה מצוי?

4400: במועצות אזוריות.

4400: איפה המשרד עושה את זה?

4400: הוא עושה את זה יישובים בקו-התפר, ביישובים ביש"ע, ביישובים רחוקים.

4400: האוצר אמר שלא יעלה על הדעת שנאשר גן ל-11 ילדים.

4400: אגב, יש ישוב שאנחנו מאשרים ל-4 ילדים.

לימור לבנת: הוא לא בהתנחלויות.

4400: מדובר בקיבוץ כברי.

4400: אני מודה שלי זה היה חדש ועל פניו זה נראה לי שערורייה ובזבוז כספים, אבל כשאמרה לי רבקה גפן על מה מדובר ובאיזה מרחקים מדובר אז אמרתי שנסיע אותם.

4400: שכחתי שאת ההסעות גם קיצצו.

4400: מי שלא רוצה את הילדים גם לא נותן להם את השירותים האחרים.

4400: אין סתירות פנימיות בגזירות.

4400: אנחנו מאוד מחושקים בעניין הזה, אני לא רואה איך אני פועלת.

לימור לבנת: מה שעשו למשרד האוצר, כולל המנכ"ל וכל היתר, שלא מילאו החלטת ממשלה מפורשת לPFI.

אילן שלגי: כאשר העניין יסתיים, יתכן ותהיינה לנו מחלוקות על האופן שבו צריך לבצע את הקיצוץ.

4400: אפילו אם ניקח חצי מיליארד אנחנו נצטרך לפטר אלפי מורים.

4400: כל אלפי המורים שיפוטרו מהמערכת יהיו מורים צעירים, כאלה שהם בני פחות מ-40 ועם פחות מ-10 שנות ותק.

4400: אני צופה מערכת חינוך מאוד מקוטבת.

4400: אם יבדקו את ההוצאה הפרטית לחינוך יראו שהיא תגדל.

4400: אם נבדוק מי העלה את ההוצאה נראה שזה רק העשירונים העליונים.

4400: זאת לא תהיה מערכת שתחזק את האוכלוסיות החלשות, אלא רק תחליש אותם.

4400: אני רואה מערכת מאוד מבוגרת מבחינת כוח ההוראה, מאוד עייפה, מאוד שחוקה, מערכת מאוד צפופה, יהיו, להערכתי, קרוב ל-50 ילד בממוצע בכיתה.

4400: זאת תהיה מערכת שתלמד מספר מאוד קטן של שעות, עם גרעין של מקצועות לימוד קבוע .

4400: זאת תהיה מערכת מצומצמת מבחינת ימי ההוראה והלימוד שבה.

לימור לבנת: כדי לקבל קיצוץ של חצי מיליארד שקל במורים ובשעות הוראה צריך לפטר 2000 גננות ו-5000 מורים.

לימור לבנת: זה יביא לקיצוץ של 100 אלף שעות הוראה, כלומר שעה כל יום ביסודי.

לימור לבנת: מכיוון שב-2004 זה רק שליש, אז זה נותן רק 170 מיליון שקל.

אילן שלגי: אני מקבל את הצעתך, גברתי השרה, שנקיים ישיבה נוספת בנושא התרבות.

אילן שלגי: אני מציע את הטלוויזיה החינוכית לא לכרוך בדיון הזה, אלא לעשות ביקור של הוועדה בטלוויזיה החינוכית כדי ללמוד שם את הנושא.

אילן שלגי: אנחנו נקיים ישיבה גם בנושא ההשכלה הגבוהה.

אילן שלגי: ישראל מדשדשת בתחתית טבלאות ההישגים והמבחנים הבינלאומיים, אך מובילה בהם בפרמטר יחיד – הפערים בין חזקים לחלשים.

אילן שלגי: פערים אלה בחברה הישראלית, כמו גם פערי ההכנסות, עלולים חלילה לגדול אם ממשלת ישראל וכנסת ישראל לא יקבלו החלטות אמיצות בדבר שינוי סידרי עדיפויות והעמדת החינוך בראש סולם העדיפויות גם בתקציב המדינה.

אילן שלגי: הוועדה נדהמה מדיווח המנכ"לית בדבר הצעת האוצר לחיסכון על ידי הגדלת תשלומי ההורים, זאת בשעה שגם כיום מוטל על ההורים נטל קשה ביותר, וכאשר בכוונת הוועדה ליזום את יישום דוח לנגרמן משנת 1992 הממליץ על ביטולם לחלוטין של תשלומי ההורים.

אילן שלגי: הוועדה מודיעה לשר האוצר, כי תמליץ לחבריה ולשאר חברי הכנסת שלא להצביע בעד תקציב המדינה בשל הפגיעה בתקציבי החינוך והתרבות וההשכלה הגבוהה.

אילן שלגי: עם זאת, הוועדה תשמח לקיים ישיבה נוספת בנושא זה ולשקול עמדתה מחדש אם יבקש שר האוצר להופיע בפניה.

אילן שלגי: תודה רבה, הישיבה נעולה.